1Nae Yesu yeecha yaniina yacha hu lugulu lwa Olibeti. 2Echuli mu mabweeri-bweeri Yesu yeecha yeecha mu nyumba ya Nasae; mani abandu boosi basuda yali, mani yehala aasi yachaaka ohubeekesa. 3Mani abandiiki ba malako ka Musa alala nende Abafalisaayo beecha baleeta omuhasi wali adiirirwe naali ohuyirana, mani bamuta akati waabwe 4mani bamuboolera bati, “Rabbi, omuhasi wuno adiiribwe naali muhuyirana hweene. 5Nae bulaanu, mu malako, Musa yatulagira ohuhubbaanga amakina omuhasi ofwaana ati. Naawe siina syeene syomuboolaho?” 6Baboola batyo, ohuhema busa Yesu, hubeemeo banyoole esifune sibanyala ohumutaaho. Nae Yesu yenama aasi, mani yandiika hu loba nende olwala lwae. 7Mani koti lubali nibasichiiririra ohumuteebaanga, Yesu yeecha yaasingira yeema mani yababoolera ati, “Mulehe oyo yeesi otaliho nende esibi syoosi mweng'we abe otangira ohusukuna ekina hu muhasi wuno.” 8Handi ehabi liindi, Yesu yeecha yenama aasi, mani yandiika hu loba nende olwala lwae. 9Nae nibawulira batyo, bachaaka ohuwao, syamulala-mulala, ohuchaakira hu muhuluundu mweene. Mani Yesu yeecha yaalehebwa yadoong'a yeng'ene nende omuhasi oyo niyeemere mu moni wae. 10Yesu yeecha yatingaala akulu mani yamuboolera ati, “Muhasiiwe, bachiire yena? Abulao omuundu yeesi ohuwabiire omusango kwoosi?” 11Nae omuhasi oyo yeecha yaboola ati, “Omwaami, abulao kata mulala.” Mani Yesu yeecha yaboola ati, “Mani kata syesi haba saaliwo omusango kwoosi ku huwabira; wewerewo, mani otaholaangaho esibi handi.” 12Handi Yesu yeecha yabalomalomera naboola ati, “Nise obulafu bw'esyaalo; oyo yeesi owunoonda, haba saachia hukeendera mu siirima, nae achia ohunyoola obulafu bw'obulamu.” 13Abafalisaayo nabo beecha bamuboolera bati, “Mbao oli ohwetusira obujulisi omweene; mani obujulisi bwao haba sibwadyeeri.” 14Nae Yesu yakobolamo ati, “Andahaba niindi ohwetusira obujulisi omweene, obujulisi bwaange bwadyeeri, olwohuba ese omweene manyire yindatula handi yindi ohuchia, nae eng'we mukoterwe yi ese ndula handi nende yinja. 15Eng'we muheenga emisango ohweema hubyomubiri, naange ese haba siheengera omuundu yeesi omusango. 16Nae abyahaba mbwe ese syesi heenga emisango, eheenga yange y'obwadyeeri, olwohuba si nise syeng'ene oheenga emisango, nae nise omweene, alala nende oyo owanduma. 17Mu malako keeng'we, syandiikwa siti, obujulisi bw'abandu babiri buba obwadyeeri. 18Ese ndetusira omweene obujulisi, nae Laata wanduma yesi yandusira obujulisi.” 19Mani sakira beecha bamuboolera bati, “Nae Latao ali yena?” Nae Yesu yakobolamo ati, “Eng'we simumanyire kata nende Laata yesi simumumanyire; nimuba nimwamanya, muba mwamanya nende Laata yesi.” 20Emboosi chino nicho chiyalomalomera mu nyumba ya Nasae naali mu siseenge sibabihangamo esende. Nae abulao omuundu wamudiira, olwohuba esiha syae syali sitoola. 21Handi Yesu yeecha yababoolera ati, “Ese mbwao, mani mucha ohungoonya, mani mufwiire busa mu sibi syeng'we; eyo yinja, eng'we simunyala ohwichayo.” 22Abayudaaya nabo beecha baboola bati, “Achia ohweyita omweene, koti lwali ohuboolaanga ati, ‘Eyo yinja eng'we haba simunyala ohwichayo’?” 23Yesu yeecha yababoolera ati, “Eng'we mutula aasi, nae ese ndula akulu; eng'we muli abohusyaalo sino, nae ese haba siindi owohusyaalo sino. 24Ese mbaboleere endi eng'we mucha ohufwiira busa mu bibi by'eng'we, olwohuba mucha ohufwiira mu bibi by'eng'we nimutafukiirira muti, ese niise oyo mweene.” 25Nabo bamuboolera busa bati, “Ewe niiwe naanu?” Nae Yesu yababoolera ati, “Kata busa nende bindenaanaanga ohubaboolera ohutula huhuchaaka simubiwulira. 26Ndi nende emboosi nyiingi muno echohubalomalomaho, nende ebiindu ebiingi muno eby'ohukolola; nae oyo owanduma niye obwadyeeri, mani njaalira esyaalo esyo siimba nimbuliire ohumutulaho.” 27Nabo haba sibamanya bati, yali nabalomalomeere ebidiira hu Laata. 28Mani Yesu yeecha yaboola ati, “Nimwahabe nimumalire ohusiingisa akulu Omwaana w'Omuundu, nilwo lumwahamanyire muti ese niise oyo, handi muti, ese haba sihola esiindu syoosi hu lw'obunyala bwaange omweene, nae nomaloma ebyo bi Laata yanjekesa. 29Handi oyo owanduma ali naange; haba siyandeha syeng'ene daawe, olwohuba buli siha hola ebimusangaasa.” 30Mani koti luyalomaloma atyo, abandu bangi beecha bamufukiiriramo. 31Bulaanu, Yesu yeecha yaboolera Abayudaaya abo abali bamufukiiriremo ati, “Nimudiira emboosi change, muba muli abeeki bange b'adyeeri, 32mani muba mucha ohumanya obwadyeeri, mani obwadyeeri buba bucha ohubaboolola.” 33Nabo bamukobolamo bati, “Efwe huli abechuhulu ba Yibbulaimu, mani haba sihubechaangaho mu buboye bw'omuundu yeesi. Siba sitye ewe ohuboola oti, ‘Mucha ohuboololwa’?” 34Nae Yesu yabakobolamo ati, “Mbaboolera obwadyeeri endi, buli muundu yeesi ohola esibi, aba ali omuboye we sibi. 35Nae omuboye haba saadong'aanga mu nyumba ebiha byoosi daawe; nae Omwaana adoong'a atyo ebiha byoosi. 36Mani Omwaana nahuboolola, oba ochia ohuba omuboolole mweene. 37Ese manyire endi muli abechuhulu ba Yibbulaimu; nae muli ohukiiya ohunjita, olwohuba emboosi change haba sichinyala ohwakaana obwihalo mu myooyo cheeng'we. 38Ese nomaloma hw'ebyo bindabonaho nende Laata, nae eng'we muhola bi mwawulira ohutula hu seeng'we.” 39Nabo bamukobolamo bati, “Yibbulaimu niye seefwe.” Nae Yesu yababoolera ati, “Nikali mbwe muli abaana ba Yibbulaimu dyeeri, muba muhola bi Yibbulaimu yahola. 40Nae bulaanu eng'we muli ohukiiya ohunjita, ese omuundu obaboleere obwadyeeri bu ndawulira ohutula hu Laata mweene; sino haba sinisyo si Yibbulaimu yahola. 41Eng'we muli ohuhola ebyo bi seeng'we yahola.” Nabo beecha bamuboolera bati, “Efwe haba sihwebulirwa mu bucheke; huli busa nende Seefwe mulala yeng'ene, Nasae.” 42Yesu yeecha yababoolera ati, “Nasae aba naali seeng'we, mwahandahire, olwohuba njaakira handi ndula eyiri Nasae. Haba sindeecha hu lw'ohudaha hwaange omweene, nae niye owanduma. 43Lwasiina haba simudiisa esyo siindi ohuboola? Siri mbwe, eng'we haba simunyala hwesimiirisa ohuwulira emboosi change. 44Eng'we muli aba Sitaani seeng'we, mani esichiiririrwa syeng'we nisyo ohuhola bi seeng'we adaha. Omweene oyo yali busa omwiiti hu huchaaka hweene, mani abulao syahola syoosi esichiana nende obwadyeeri, olwohuba abulamu obwadyeeri bwoosi. Mani nabacha, aba alomaloma ohweema hu bulamu bwae, olwohuba ali omubacha handi simwaana bubacha bweene. 45Nae olwohuba ese mbaboolera obwadyeeri, eng'we haba simufukiirira ebyaange daawe. 46Wiina mweene hw'eng'we onyala ohumbonamo esibi syoosi? Mani ese nimboola obwadyeeri, lwasiina eng'we haba simufukiirira bi mboola? 47Oyo yeesi owa Nasae, awulira emboosi cha Nasae; esifune sikera nimutanyala ohuchiwulira, siri mbwe, eng'we haba simuli aba Nasae.” 48Abayudaaya beecha bakobola mu Yesu bati, “Mani omuundu saaba ali owabweene naboola ati, hane ewe oli Omusamaria handi oliho omusaambwa?” 49Nae Yesu yakobolamo ati, “Ese haba siindiho omusaambwa daawe; nae ese njisa oluyaali mu Laata busa, nae eng'we munjaalaasa busa. 50Ni handi ese haba sindekonyera busa omweene oluyaali; aliwo oyo olukoonya, handi niye ochia ohuba omukayi. 51Mbaboolera obwadyeeri endi, omuundu yeesi nadiira emboosi change, haba saachia hufwa daawe.” 52Nae Abayudaaya beecha bamuboolera bati, “Bulaanu hwahamanyira elalira huti hane, oliho omusaambwa. Yibbulaimu yafwa, koti busa lu banabbi bosi bahola; nae ewe oboola oti, ‘Omuundu yeesi nadiira emboosi change, mbwe oyo haba saachia hufwa.’ 53Ewe ohira Yibbulaimu seefwe owafwa? Neende abanabbi bosi bafwa! Ewe naawe welaanga ohuba naanu mweene?” 54Nae Yesu yakobolamo ati, “Nikali mbwe ese ndeberesa oluyaali omweene, oluyaali lwaange luba luli olwebihaya. Nae Laata niye owumba oluyaali, oyo yimuboolaanga muti niye Nasae weng'we. 55Nae musisiiri ohumumanya daawe; nae ese mumanyire. Nimba nimboolere endi, haba simumanyire, mba ndi omubacha koti eng'we muli; nae ese mumanyire, handi ndeesa oluyaali mu mboosi chae. 56Yibbulaimu seeng'we yasangaalira ohubonaho oludaalo lwaange; yalubona mani yasangaala muno.” 57Abayudaaya nabo beecha bamuboolera bati, “Ewe otoosaho kata emyaaka amahumi kataanu ech'obuhuluundu, mani wabonaho Yibbulaimu?” 58Nae Yesu yababoolera ati, “Mbaboolera obwadyeeri endi, kata nende Yibbulaimu niyali nateebulwa, Ese ndiwo.” 59Mani beecha baabukula amakina bachaaka ohumuhuya; nae Yesu yeecha yabekisaho, mani yeecha yaatula erwaanyi w'enyumba ya Nasae.
Copyright
Learn More
lug_Latn zho_Hant eng_Latn